http://www.thaigov.go.th

วันนี้ (14 สิงหาคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี

ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกาจัดตั้งศูนย์รับคำขออนุญาต พ.ศ. ....

2. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร (การปรับปรุงมาตรการภาษีเพื่อสนับสนุนการท่องเที่ยวและ จัดอบรมสัมมนาในจังหวัดท่องเที่ยวรอง)

3. เรื่อง ร่างกฎกระทรวงกำหนดลักษณะอาคารประเภทอื่นที่ใช้ประกอบธุรกิจโรงแรม (ฉบับที่ ..) พ.ศ. ....

4. เรื่อง ร่างกฎกระทรวงจัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ พ.ศ. ....

5. เรื่อง ร่างกฎกระทรวงกำหนดความประพฤติของนักเรียนและนักศึกษา (ฉบับที่ ..)

พ.ศ. ....

6. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และการพ้นจาก ตำแหน่งของกรรมการในคณะกรรมการการอาชีวศึกษา พ.ศ. ....

7. เรื่อง ร่างระเบียบคณะกรรมการนโยบายและกำกับการบริหารหนี้สาธารณะว่าด้วย หลักเกณฑ์การบริหารหนี้สาธารณะ พ.ศ. ....


|  |
| --- |
| **เศรษฐกิจ- สังคม** |

8. เรื่อง ผลการดำเนินการตามมาตรา 5/8 แห่งพระราชบัญญัติองค์การมหาชน (ฉบับที่ 2) พ.ศ. 2559 เรื่อง หลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้า ร่วมทุนในกิจการของนิติบุคคลอื่น และการจำหน่ายทรัพย์สินจากบัญชีเป็นสูญของ องค์การมหาชน

9. เรื่อง   ขอทบทวนมติคณะรัฐมนตรี เมื่อวันที่ 19 มกราคม 2559 เรื่อง ขออนุมัติหลักเกณฑ์ การคำนวณเงินชดเชยค่างานก่อสร้าง K (Price Adjustment)  โครงการรถไฟฟ้า สายสีน้ำเงินช่วงหัวลำโพง – บางแค และช่วงบางซื่อ – ท่าพระ

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 14 สิงหาคม 2561)

ด้วยการสแกน QR Code



|  |
| --- |
| **ต่างประเทศ** |

10. เรื่อง การเข้าร่วมคณะกรรมการด้านนโยบายเศรษฐกิจดิจิทัล (Committee on Digital Economy Policy: CDEP) ภายใต้องค์การเพื่อความร่วมมือทางเศรษฐกิจและ

การพัฒนา (Organisation for Economic Co-operation and Development: OECD)

11. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสาร และเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่ง ราชอาณาจักรไทยและกระทรวงคมนาคมและการสื่อสารแห่งสาธารณรัฐฟินแลนด์

12. เรื่อง ขอความเห็นชอบโครงการ Combatting Illegal Wildlife Trade, focusing on Ivory, Rhino Horn, Tiger and Pangolins in Thailand

13. เรื่อง รายงานสรุปผลการหารือเชิงนโยบายในการส่งเสริมความร่วมมือและการผลักดัน แผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพ ติดตามแนวชายแดนไทย – เมียนมา

14. เรื่อง การเสนองบประมาณและแผนการดำเนินงานประจำปี 2562 ขององค์กรร่วมไทย – มาเลเซีย

|  |
| --- |
| **แต่งตั้ง** |

15. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ

(กระทรวงเกษตรและสหกรณ์)

16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

17. เรื่อง การแต่งตั้งกงสุลสาธารณรัฐอินโดนีเซีย ณ จังหวัดสงขลา

(กระทรวงการต่างประเทศ)

18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)

19. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย

20. เรื่อง แต่งตั้งคณะกรรมการบริหารกองทุนตามพระราชบัญญัติอ้อยและน้ำตาลทราย

พ.ศ. 2527

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกาจัดตั้งศูนย์รับคำขออนุญาต พ.ศ. ....**

คณะรัฐมนตรีมีมติอนุมัติและเห็นชอบ ดังนี้

1. อนุมัติหลักการร่างพระราชกฤษฎีกาจัดตั้งศูนย์รับคำขออนุญาต พ.ศ. .... ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังและสำนักงาน ก.พ. ไปประกอบการพิจารณาด้วย แล้วดำเนินการต่อไปได้

2. เห็นชอบแผนการจัดตั้งศูนย์รับคำขออนุญาต ตามที่สำนักงาน ก.พ.ร. เสนอ

3. ให้สำนักงาน ก.พ.ร. รับความเห็นของกระทรวงการคลัง กระทรวงเกษตรและสหกรณ์ กระทรวงมหาดไทย สำนักงบประมาณ สำนักงาน ก.พ. และสำนักงานคณะกรรมการกฤษฎีกาไปพิจารณาดำเนินการต่อไปด้วย

**สาระสำคัญของร่างพระราชกฤษฎีกาจัดตั้งศูนย์รับคำขออนุญาต พ.ศ. .... และแผนการจัดตั้งศูนย์รับคำขออนุญาต**

1. **ร่างพระราชกฤษฎีกาจัดตั้งศูนย์รับคำขออนุญาต พ.ศ. ....**

1.1 กำหนดให้จัดตั้งศูนย์ฯ ขึ้นเป็นส่วนราชการในสำนักนายกรัฐมนตรีตามมาตรา 18 วรรคสี่ แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 ขึ้นตรงต่อนายกรัฐมนตรี และให้มีผู้อำนวยการศูนย์ฯ ซึ่งมีฐานะเป็นอธิบดีเป็นผู้บังคับบัญชาข้าราชการและรับผิดชอบในการปฏิบัติราชการของศูนย์ฯ สำหรับการตั้งสาขาและการแบ่งส่วนราชการในศูนย์ฯ ให้เป็นไปตามที่คณะกรรมการพัฒนาระบบราชการกำหนดโดยความเห็นชอบของคณะรัฐมนตรี

1.2 กำหนดให้ศูนย์ฯ ประสานงานกับหน่วยงานที่เกี่ยวข้องเพื่อให้ข้อมูลของหน่วยงานของผู้อนุญาตกับศูนย์ฯ เชื่อมโยงถึงกันอย่างรวดเร็วและปลอดภัย รวมทั้งให้ศูนย์ฯ มีสิทธิเรียกเก็บค่าบริการนอกเหนือจากค่าธรรมเนียม นอกจากนี้ ศูนย์ฯ อาจปฏิบัติงานตามหน้าที่โดยใช้ระบบอิเล็ทรอนิกส์ก็ได้

1.3 กำหนดรายชื่อกฎหมายที่อยู่ภายใต้การดำเนินการของศูนย์ฯ ให้เป็นไปตามบัญชีแนบท้ายพระราชกฤษฎีกานี้ และผู้ยื่นคำขออาจยื่นคำขอที่ศูนย์ฯ ได้ตามประเภทการอนุญาตที่ศูนย์ฯ กำหนด และการยื่นคำขออาจยื่นคำขอต่อเจ้าหน้าที่ของศูนย์ฯ หรือทางระบบอิเล็กทรอนิกส์ก็ได้

1.4 กำหนดให้ศูนย์ฯ เปิดบริการรับคำขอจากประชาชนภายใน 180 วัน นับแต่วันที่ พระราชกฤษฎีกานี้ประกาศในราชกิจจานุเบกษา

2. **แผนการจัดตั้งศูนย์รับคำขออนุญาต**

2.1 **โครงสร้างของศูนย์ฯ** บุคลากรของศูนย์ฯ จำนวน 25 อัตรา ประกอบด้วย

1) ข้าราชการ จำนวน 5 อัตรา ได้แก่ ผู้อำนวยการศูนย์ฯ รองผู้อำนวยการศูนย์ฯ ผู้อำนวยการภารกิจ และข้าราชการ จำนวน 2 อัตรา

2) พนักงานราชการ จำนวน 20 อัตรา

ในระยะเริ่มแรก ให้เลขาธิการ ก.พ.ร. สั่งให้ข้าราชการของสำนักงาน ก.พ.ร. ไปปฏิบัติงานที่ศูนย์ฯ ไปพลางก่อน โดยให้ได้รับเงินเดือน ค่าจ้าง ค่าตอบแทน หรือสวัสดิการและประโยชน์ตอบแทนอย่างอื่นตามที่เคยได้รับอยู่ จนกว่าจะได้มีการจัดหาบุคคลหรือเจ้าหน้าที่ของศูนย์ฯ โดยจะประสานขอรับการสนับสนุนด้านบุคลากรจากสำนักงาน ก.พ. ต่อไป

2.2 **งบประมาณ** ในระยะแรก จำนวน 35,020,000 บาท (สามสิบห้าล้านสองหมื่นบาทถ้วน) ประกอบด้วย งบบุคลากร ได้แก่ เงินเดือนและค่าจ้างพนักงานราชการ งบดำเนินงาน ได้แก่ งบที่ใช้ในการพัฒนาระบบการให้บริการของศูนย์ฯ และงบลงทุน ได้แก่ ค่าครุภัณฑ์สำนักงาน ครุภัณฑ์คอมพิวเตอร์ และการจัดเตรียมสถานที่ทำงาน โดยจะประสานขอรับการสนับสนุนงบประมาณจากสำนักงบประมาณต่อไป

2.3 **สถานที่ตั้งของศูนย์ฯ**

1) **ระยะแรก** (1) ในกรุงเทพมหานคร ณ สำนักเลขาธิการนายกรัฐมนตรี (สำนักงาน ก.พ. (เดิม)) (2) ในต่างจังหวัด ขอใช้พื้นที่ของศูนย์ดำรงธรรมที่ตั้งอยู่ในจังหวัดนั้น ๆ (4 ภาค 8 จังหวัด)

2) **ระยะที่สอง** อาจจะประสานขอเปิดให้บริการในศูนย์การค้า ได้แก่ ศูนย์การค้าเซ็นทรัลเวิลด์

3) **ระยะยาว** อาจตั้งสาขาประจำกระทรวง และตั้งสาขาประจำจังหวัด เป็นต้น

อนึ่ง สำนักงาน ก.พ.ร. ได้ดำเนินการทดลองเปิดศูนย์ฯ ในเดือนมกราคม 2561 โดยใช้พื้นที่ของศูนย์อำนวยความสะดวกในการพิจารณาอนุญาตของทางราชการที่ตั้งอยู่ บริเวณชั้น 1 ของอาคารสำนักเลขาธิการนายกรัฐมนตรี (สำนักงาน ก.พ. (เดิม)) เพื่อเป็นการเตรียมความพร้อมของเจ้าหน้าที่และระบบก่อนร่างพระราชกฤษฎีกาจัดตั้งศูนย์ฯ จะมีผลใช้บังคับ

**2. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (การปรับปรุงมาตรการภาษีเพื่อสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง)**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (การปรับปรุงมาตรการภาษีเพื่อสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงการคลังและกระทรวงการท่องเที่ยวและกีฬารับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป

**สาระสำคัญของร่างกฎกระทรวง**

กำหนดให้ยกเว้นภาษีเงินได้บุคคลธรรมดาให้กับผู้เสียภาษีที่เป็นบุคคลธรรมดาสำหรับเงินได้ ดังต่อไปนี้

1. เงินได้เท่าที่ผู้มีเงินได้ได้จ่ายเป็นค่าบริการให้แก่ผู้ประกอบการธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ สำหรับการเดินทางท่องเที่ยวในท้องที่ใดท้องที่หนึ่ง ในจังหวัดท่องเที่ยวรองหรือในเขตพื้นที่ท่องเที่ยวอื่นใดที่อธิบดีประกาศกำหนดโดยคำแนะนำของกระทรวงการท่องเที่ยวและกีฬา ร่วมกับท้องที่ในเขตจังหวัดอื่น ซึ่งเป็นเส้นทางท่องเที่ยวที่ได้รับการรับรองจากกระทรวงการท่องเที่ยวและกีฬา

2. เงินได้เท่าที่ผู้มีเงินได้ได้จ่ายเป็นค่าที่พักในจังหวัดท่องเที่ยวรองหรือในเขตพื้นที่ท่องเที่ยวอื่นใดที่อธิบดีประกาศกำหนดโดยคำแนะนำของกระทรวงการท่องเที่ยวและกีฬา สำหรับค่าที่พักดังต่อไปนี้

2.1 ค่าที่พักโรงแรมตามกฎหมายว่าด้วยโรงแรม

2.2 ค่าที่พักโฮมสเตย์ไทยที่ได้รับการรับรองมาตรฐานโฮมสเตย์ไทย จากกรมการท่องเที่ยว กระทรวงการท่องเที่ยวและกีฬา

2.3 ค่าที่พักในสถานที่พักที่ไม่เป็นโรงแรมตามข้อ 1 แห่งกฎกระทรวงกำหนดประเภทและหลักเกณฑ์การประกอบธุรกิจโรงแรม พ.ศ. 2551

3. การยกเว้นภาษีเงินได้บุคคลธรรมดาข้างต้น ให้ได้รับยกเว้นตามจำนวนที่จ่ายจริง แต่รวมกันทั้งหมดแล้วไม่เกิน 15,000 บาท ทั้งนี้ เฉพาะค่าบริการหรือค่าที่พักที่ได้จ่ายไปตั้งแต่วันที่ 1 มกราคม พ.ศ. 2561 ถึงวันที่ 30 ธันวาคม พ.ศ. 2561 และให้เป็นไปตามหลักเกณฑ์ วิธีการ และเงื่อนไขที่อธิบดีประกาศกำหนด

**3. เรื่อง ร่างกฎกระทรวงกำหนดลักษณะอาคารประเภทอื่นที่ใช้ประกอบธุรกิจโรงแรม (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดลักษณะอาคารประเภทอื่นที่ใช้ประกอบธุรกิจโรงแรม (ฉบับที่ ..) พ.ศ. .... ตามที่กระทรวงมหาดไทย (มท.) เสนอและให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้ มท. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

มท. เสนอว่า

1. เนื่องจากกฎกระทรวงกำหนดลักษณะอาคารประเภทอื่นที่ใช้ประกอบธุรกิจโรงแรม พ.ศ. 2559 มีผลใช้บังคับเพียง 5 ปี และจะหมดอายุการใช้บังคับในวันที่ 18 สิงหาคม 2564 โดยกฎกระทรวงดังกล่าวเป็นมาตรการชั่วคราวที่กำหนดให้อาคารที่มีอยู่แล้ว ซึ่งได้มีการปรับปรุงแก้ไขให้มีลักษณะหรือมาตรฐานความปลอดภัยของอาคารตามที่กฎหมายกำหนดสามารถขออนุญาตเปลี่ยนการใช้อาคารเพื่อประกอบธุรกิจโรงแรมได้ **โดยมีเงื่อนไขว่าในกรณีที่จะต้องมีการดัดแปลงอาคาร จะต้องดำเนินการให้แล้วเสร็จภายใน 2 ปี นับแต่วันที่กฎกระทรวงนี้ใช้บังคับ (ครบกำหนดวันที่ 18 สิงหาคม 2561)**

2. โดยที่กฎกระทรวงตามข้อ 1 กำหนดระยะเวลาในการยื่นขออนุญาตดัดแปลงอาคารอื่น เพื่อประกอบธุรกิจโรงแรมภายในระยะเวลา 2 ปี อันเป็นผลทำให้อาคารที่จะดัดแปลงเพื่อประกอบธุรกิจโรงแรม ซึ่งมีจำนวนมาก ไม่สามารถดำเนินการได้ภายในระยะเวลาที่กำหนด สมควรแก้ไขกฎกระทรวงดังกล่าว เพื่อขยายระยะเวลาการดัดแปลงอาคารจาก 2 ปี เป็น 5 ปี และผ่อนปรนข้อกำหนดบางประการของอาคารที่สูงน้อยกว่าสี่ชั้น เพื่อแก้ไขปัญหาการประกอบกิจการโรงแรมในภาพรวมของประเทศ และสอดคล้องกับนโยบายการพัฒนาประเทศให้สามารถดำเนินการได้โดยเร็ว ซึ่งคณะกรรมการควบคุมอาคารได้มีมติเห็นชอบร่างกฎกระทรวงดังกล่าวแล้ว เมื่อวันที่ 12 กรกฎาคม 2561

**สาระสำคัญของร่างกฎกระทรวง**

แก้ไขเพิ่มเติมกฎกระทรวงกำหนดลักษณะอาคารประเภทอื่นที่ใช้ประกอบธุรกิจโรงแรม พ.ศ. 2559 เพื่อขยายระยะเวลาการดัดแปลงอาคารให้สามารถกระทำได้จนถึงวันที่กฎกระทรวงดังกล่าวสิ้นอายุ (วันที่ 18 สิงหาคม 2564) และผ่อนปรนข้อกำหนดบางประการของอาคารที่สูงน้อยกว่าสี่ชั้น

**4. เรื่อง ร่างกฎกระทรวงจัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ พ.ศ. ....**

คณะรัฐมนตรีมีมติรับทราบร่างกฎกระทรวงจัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ พ.ศ. .... ที่สำนักงานคณะกรรมการกฤษฎีกา (สคก.) ตรวจพิจารณาเสร็จแล้วและให้สำนักเลขาธิการคณะรัฐมนตรีส่งร่างกฎกระทรวงในเรื่องนี้ให้รัฐมนตรีว่าการกระทรวงศึกษาธิการลงนามและประกาศในราชกิจจานุเบกษาต่อไป และให้กระทรวงศึกษาธิการรับความเห็นของสำนักงบประมาณไปพิจารณาดำเนินการต่อไปด้วย

**สาระสำคัญของร่างกฎกระทรวง**

จัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ รวม 9 ส่วนราชการ ดังนี้ (1) สำนักงานอธิการบดี (2) คณะเทคโนโลยีการเกษตร (3) คณะบริหารศาสตร์ (4) คณะวิทยาศาสตร์และเทคโนโลยีสุขภาพ (5) คณะวิศวกรรมศาสตร์และเทคโนโลยีอุตสาหกรรม (6) คณะศิลปศาสตร์ (7) คณะศึกษาศาสตร์ และนวัตกรรมการศึกษา (8) สถาบันวิจัยและพัฒนา และ (9) สำนักส่งเสริมวิชาการและงานลงทะเบียน

**5. เรื่อง ร่างกฎกระทรวงกำหนดความประพฤติของนักเรียนและนักศึกษา (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดความประพฤติของนักเรียนและนักศึกษา (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอและให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ศธ. เสนอว่า เนื่องจากมาตรา 64 แห่งพระราชบัญญัติคุ้มครองเด็ก พ.ศ. 2546 บัญญัติให้นักเรียนและนักศึกษาต้องประพฤติตนตามระเบียบของโรงเรียนหรือสถานศึกษาและตามที่กำหนดในกฎกระทรวงเพื่อเป็นการส่งเสริมความประพฤติของนักเรียนและนักศึกษาให้มีความเหมาะสม มีความรับผิดชอบต่อสังคม และ คำนึงถึงความปลอดภัยแก่นักเรียนและนักศึกษา จึงได้มีกฎกระทรวงกำหนดความประพฤติของนักเรียนและนักศึกษา พ.ศ. 2548 มีผลใช้บังคับ ต่อมา ศธ. ได้ดำเนินการทบทวนความเหมาะสมของกฎหมายตามพระราชกฤษฎีกาการทบทวนความเหมาะสมของกฎหมาย พ.ศ. 2548 เห็นสมควรมีการแก้ไขเพิ่มเติมเกี่ยวกับความประพฤติของนักเรียนและนักศึกษาให้มีความเหมาะสมยิ่งขึ้น เพื่อเป็นการส่งเสริมความประพฤติที่เหมาะสม มีความรับผิดชอบต่อสังคม และคำนึงถึงความปลอดภัยแก่นักเรียนและนักศึกษา ทั้งนี้ ได้จัดให้มีการรับฟังความคิดเห็นจากผู้ที่เกี่ยวข้องและ ผู้มีส่วนได้เสียด้วยแล้ว ประกอบกับคณะกรรมการคุ้มครองเด็กแห่งชาติ ในคราวประชุม ครั้งที่ 1/2561 วันที่ 9 เมษายน 2561 มีมติเห็นชอบด้วยกับร่างกฎกระทรวงดังกล่าว

**สาระสำคัญของร่างกฎกระทรวง**

แก้ไขเพิ่มเติมกฎกระทรวงกำหนดความประพฤติของนักเรียนและนักศึกษา พ.ศ. 2548 เกี่ยวกับลักษณะความประพฤติต้องห้ามของนักเรียนและนักศึกษา ดังนี้

1. กำหนดเพิ่มเติมห้ามการรวมกลุ่ม มั่วสุม อันน่าจะก่อให้เกิดความไม่สงบเรียบร้อยหรือขัดต่อศีลธรรมอันดีของประชาชน

2. แก้ไขลักษณะความประพฤติที่ห้ามกระทำเกี่ยวกับการแสดงพฤติกรรมทางชู้สาวอันไม่เหมาะสม จากเดิมที่ห้ามเฉพาะการแสดงพฤติกรรมทางชู้สาวซึ่งไม่เหมาะสมในที่สาธารณะ เป็นการห้ามไม่จำกัดสถานที่ โดยตัดคำว่า “ในที่สาธารณะ” ออก และกำหนดเพิ่มเติมห้ามกระทำการลามกอนาจารด้วย

3. แก้ไขลักษณะความประพฤติที่ห้ามกระทำเกี่ยวกับการออกนอกสถานที่พัก เพื่อเที่ยวเตร่หรือรวมกลุ่มอันเป็นการสร้างความเดือดร้อนให้แก่ตนเองหรือผู้อื่น จากเดิมห้ามเฉพาะเวลากลางคืน เป็นการห้ามไม่จำกัดเวลา โดยตัดคำว่า “เวลากลางคืน” ออก

**6. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และการพ้นจากตำแหน่งของกรรมการในคณะกรรมการการอาชีวศึกษา พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และการพ้นจากตำแหน่งของกรรมการในคณะกรรมการการอาชีวศึกษา พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ. สำนักงบประมาณ และสำนักงานคณะกรรมการกฤษฎีกา ไปประกอบการพิจารณาด้วย แล้วดำเนินการต่อไปได้

ศธ. เสนอว่า

1. เนื่องจากกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดำรงตำแหน่ง และการพ้นจากตำแหน่งของกรรมการในคณะกรรมการการอาชีวศึกษา พ.ศ. 2546 ได้ใช้บังคับมาเป็นเวลานาน ไม่เหมาะสมกับสภาพการณ์ปัจจุบัน ประกอบกับได้มีการแก้ไขเพิ่มเติมกฎหมายเกี่ยวกับการจัดการอาชีวศึกษา โดยให้รวมสถานศึกษาอาชีวศึกษาภาครัฐและภาคเอกชน เพื่อให้การปฏิรูปการศึกษาเกิดประสิทธิภาพได้มาตรฐานและมีความคล่องตัวมากยิ่งขึ้น ประกอบกับโครงสร้างเศรษฐกิจของประเทศที่เน้นการขับเคลื่อนด้วยนวัตกรรม ดังนั้น แผนการผลิตและพัฒนากำลังคนด้านอาชีวศึกษามีความจำเป็นต้องอาศัยความร่วมมือกับภาคเอกชนเพื่อส่งเสริมและสร้างโอกาสในการจัดการเรียนการสอนร่วมกัน

2. นอกจากนี้ คณะกรรมการการอาชีวศึกษามีวาระการดำรงตำแหน่งครบ 4 ปี วันที่ 29 มกราคม 2560 จะต้องมีการพิจารณาสรรหาและเลือกบุคคลเพื่อแต่งตั้งคณะกรรมการการอาชีวศึกษาชุดใหม่ เพื่อทำหน้าที่ในการกำหนดทิศทางความต้องการและความจำเป็นในด้านการอาชีวศึกษาให้สอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) และยุทธศาสตร์ชาติ 20 ปี รวมทั้งแผนการปฏิรูปประเทศด้านต่าง ๆ เพื่อใช้เป็นแผนพัฒนาเศรษฐกิจและสังคมของประเทศ จึงสมควรปรับปรุงกฎกระทรวงฯ 2546 โดยต้องปรับเปลี่ยนหลักเกณฑ์ และวิธีการสรรหาคณะกรรมการการอาชีวศึกษาเพื่อให้ได้บุคคลที่ส่งเสริม เสนอแนะนโยบาย เป้าหมายการผลิต และแผนพัฒนากำลังคนด้านวิชาชีพอย่างมีคุณภาพและประสิทธิภาพ เกิดผลสำเร็จแก่ประชาชนได้ต่อไป

**สาระสำคัญของร่างกฎกระทรวง**

1. ให้ยกเลิกกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหาการเลือกประธานกรรมการและกรรมการฯ พ.ศ. 2546

2. กำหนดบทนิยาม “องค์กรเอกชน” และแก้ไขเพิ่มเติมบทนิยาม “องค์กรวิชาชีพ” และ “สถานประกอบการ”

3. ปรับปรุงองค์ประกอบของคณะกรรมการการอาชีวศึกษา ดังนี้

(1) กรรมการโดยตำแหน่ง จากเดิมให้มี 8 คน เหลือเพียง 7 คน โดยตัดผู้อำนวยการสำนักงานรับรองมาตรฐานและประเมินคุณภาพการศึกษา ออก

(2) ตัดกรรมการที่เป็นผู้แทนองค์กรปกครองส่วนท้องถิ่น จำนวน 1 คน ออก

(3) กรรมการที่เป็นผู้แทนองค์กรวิชาชีพ จากเดิมที่ให้มี 2 คน เหลือเพียง 1 คน

(4) กรรมการผู้ทรงคุณวุฒิ จากเดิมให้มีไม่เกิน 16 คน แก้ไขเป็นไม่น้อยกว่า 17 คน แต่ไม่เกิน 19 คน

4. แก้ไขหลักเกณฑ์และวิธีการสรรหาคณะกรรมการการอาชีวศึกษาให้เหมาะสมและสอดคล้องกับสภาวการณ์ในปัจจุบัน

**7. เรื่อง ร่างระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การบริหารหนี้สาธารณะ พ.ศ. ....**

คณะรัฐมนตรีมีมติเห็นชอบในหลักการร่างระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การบริหารหนี้สาธารณะ พ.ศ. .... ตามที่กระทรวงการคลังเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาต่อไป

**สาระสำคัญของร่างระเบียบ**

1. **กำหนดกรอบวินัยการคลังในการบริหารหนี้สาธารณะ** โดยการบริหารหนี้สาธารณะต้องมีความสอดคล้องกับกฎหมายว่าด้วยวินัยการเงินการคลังของรัฐ และเป็นไปตามกฎหมายว่าด้วยการบริหารหนี้สาธารณะ ทั้งนี้ ให้สำนักงานบริหารหนี้สาธารณะ (สบน.) กำหนดสัดส่วนเกี่ยวกับการก่อหนี้และการบริหารหนี้ ตามที่กำหนดไว้ในกฎหมายว่าด้วยวินัยการเงินการคลังของรัฐเสนอให้คณะกรรมการฯ พิจารณา

2. **กำหนดการจัดทำแผนการบริหารหนี้สาธารณะ** โดยให้หน่วยงานของรัฐ หน่วยงานในกำกับดูแลของรัฐ รัฐวิสาหกิจ และสถาบันการเงินภาครัฐส่งแผนความต้องการเงินกู้สำหรับโครงการพัฒนาหรือโครงการที่จะมีผลเป็นการก่อหนี้สาธารณะในระยะ 5 ปีถัดไปให้ สบน. ตามแบบที่สำนักงานกำหนดภายในเดือนมีนาคมของทุกปี เพื่อใช้ในการประมาณการความต้องการการกู้เงินและการบริหารหนี้สาธารณะของประเทศในระยะปานกลาง (5 ปี) ให้ สศช. วิเคราะห์โครงการพัฒนาที่จะใช้เงินกู้และจัดส่งให้ สบน. เพื่อใช้ในการกำหนดกรอบการบริหารหนี้สาธารณะ ให้ สบน. จัดทำแผนความต้องการเงินกู้ระยะปานกลาง และจัดลำดับความสำคัญของโครงการพัฒนาที่จะใช้เงินกู้เสนอคณะกรรมการพิจารณาให้ความเห็นชอบ พร้อมกับการเสนอแผนการบริหารหนี้สาธารณะประจำปีงบประมาณ และให้พิจารณาทบทวนแผนความต้องการเงินกู้ดังกล่าวทุกปี

3. **กำหนดการดำเนินการตามแผนการบริหารหนี้สาธารณะ** เมื่อคณะรัฐมนตรีได้อนุมัติแผนการบริหารหนี้สาธารณะประจำปีงบประมาณแล้ว ให้ สบน. ดำเนินการกู้เงินและบริหารหนี้สาธารณะให้เป็นไปตามหลักวินัยการคลังตามที่กำหนดไว้ในหมวด 1 กรอบวินัยการคลังในการบริหารหนี้สาธารณะ และสอดคล้องกับกรอบการบริหารหนี้ (Portfolio Benchmark) ที่ได้รับความเห็นชอบจากคณะกรรมการ รวมถึงกำกับติดตามให้หน่วยงานของรัฐ หน่วยงานในกำกับดูแลของรัฐ รัฐวิสาหกิจ และสถาบันการเงินภาครัฐปฏิบัติตามข้อผูกพันและกรอบวงเงินที่คณะรัฐมนตรีอนุมัติไว้

4. **กำหนดการกำกับติดตามและการประเมินผล** ให้สำนักงานกำกับ ติดตาม การใช้จ่ายเงินกู้และการบริหารโครงการพัฒนาหรือโครงการ เพื่อรายงานความคืบหน้า ผลการดำเนินงาน การเบิกจ่ายเงินกู้ ปัญหาอุปสรรค และแนวทางแก้ไขที่เหมาะสม เสนอต่อคณะกรรมการเพื่อพิจารณา

5. **กำหนดการรายงานผลการบริหารหนี้สาธารณะ** ให้ สบน. รายงานสถานะหนี้สาธารณะประจำเดือนต่อรัฐมนตรีว่าการกระทรวงการคลังเพื่อทราบ และเผยแพร่รายงานดังกล่าวไว้ในระบบเครือข่ายสารสนเทศของ สบน. ภายในสิ้นเดือนถัดไป

ทั้งนี้ เป็นการปรับปรุงแก้ไขระเบียบกระทรวงการคลังว่าด้วยการบริหารหนี้สาธารณะ พ.ศ. 2549

|  |
| --- |
| **เศรษฐกิจ- สังคม** |

**8. เรื่อง ผลการดำเนินการตามมาตรา 5/8 แห่งพระราชบัญญัติองค์การมหาชน (ฉบับที่ 2) พ.ศ. 2559 เรื่อง หลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น และการจำหน่ายทรัพย์สินจากบัญชีเป็นสูญขององค์การมหาชน**

คณะรัฐมนตรีมีมติเห็นชอบตามที่สำนักงานคณะกรรมการพัฒนาระบบราชการ (สำนักงาน ก.พ.ร.) เสนอ ดังนี้

1. เห็นชอบยกเลิกหลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น การจำหน่ายทรัพย์สินจากบัญชีเป็นสูญขององค์การมหาชน ตามมติคณะรัฐมนตรีเมื่อวันที่ 23 มิถุนายน 2552

2. เห็นชอบผลการดำเนินการตามมาตรา 5/8 แห่งพระราชบัญญัติองค์การมหาชน (ฉบับที่ 2) พ.ศ. 2559 เรื่อง หลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น การจำหน่ายทรัพย์สินจากบัญชีเป็นสูญขององค์การมหาชนของคณะกรรมการพัฒนาและส่งเสริมองค์การมหาชน และให้องค์การมหาชนที่จัดตั้งโดยพระราชกฤษฎีกาออกตามความในพระราชบัญญัติองค์การมหาชน พ.ศ. 2542 และที่แก้ไขเพิ่มเติม นำไปใช้เป็นแนวทางปฏิบัติต่อไป

3. เห็นชอบให้คณะกรรมการพัฒนาและส่งเสริมองค์การมหาชนเป็นผู้วินิจฉัยในกรณีที่องค์การมหาชนไม่สามารถปฏิบัติตามหลักเกณฑ์ดังกล่าว

โดยให้สำนักงาน ก.พ.ร. รับความเห็นและข้อสังเกตของกระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ สำนักงานอัยการสูงสุด และธนาคารแห่งประเทศไทย ไปพิจารณาดำเนินการต่อไปด้วย ทั้งนี้ เมื่อสำนักงาน ก.พ.ร. ปรับปรุงหลักเกณฑ์ตามความเห็นและข้อสังเกตดังกล่าวแล้วให้นำเสนอคณะกรรมการพัฒนาและส่งเสริมองค์การมหาชนพิจารณาให้ความเห็นชอบแล้วดำเนินการต่อไปได้

**สาระสำคัญของเรื่อง**

ให้ยกเลิกหลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น การจำหน่ายทรัพย์สินจากบัญชีเป็นสูญขององค์การมหาชนตามมติคณะรัฐมนตรีเมื่อวันที่ 23 มิถุนายน 2552 และปรับปรุงหลักเกณฑ์ดังกล่าว เช่น ปรับรูปแบบของหลักเกณฑ์การกู้ยืมเงิน การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น และการจำหน่ายทรัพย์สินจากบัญชีเป็นสูญขององค์การมหาชน ให้มีลักษณะตามรูปแบบของกฎหมาย โดยแบ่งออกเป็น 4 ส่วน คือ (1) บทนิยาม (2) ส่วนที่ 1 การกู้ยืมเงิน (3) ส่วนที่ 2 การถือหุ้นหรือการเข้าเป็นหุ้นส่วน การเข้าร่วมทุนในกิจการของนิติบุคคลอื่น และ (4) ส่วนที่ 3 การจำหน่ายทรัพย์สินจากบัญชีเป็นสูญ กำหนดให้องค์การมหาชนที่จะเข้าร่วมทุนต้องจัดทำคำชี้แจงประกอบการเสนอคณะกรรมการ รัฐมนตรี หรือคณะรัฐมนตรีพิจารณา เพื่อให้สอดคล้องกับเจตนารมณ์ของพระราชบัญญัติวินัยการเงินการคลังของรัฐ พ.ศ. 2561 โดยเพิ่มเติมรายละเอียดคำชี้แจง 3 ประเด็น ได้แก่ วัตถุประสงค์ขององค์การมหาชน ผลสัมฤทธิ์ของโครงการ และรายละเอียดอื่น ๆ ตามที่คณะกรรมการ รัฐมนตรีผู้กำกับดูแล หรือคณะรัฐมนตรีกำหนด และกำหนดให้การจำหน่ายพัสดุเป็นสูญต้องปฏิบัติตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560 โดยกำหนดเป็นแนวปฏิบัติเรื่องการจำหน่ายหนี้สูญขององค์การมหาชน รวมทั้งปรับถ้อยคำให้สอดคล้องกับพระราชบัญญัติองค์การมหาชน พ.ศ. 2542 และที่แก้ไขเพิ่มเติม ให้กระชับและชัดเจนยิ่งขึ้น

**9. เรื่อง  ขอทบทวนมติคณะรัฐมนตรี เมื่อวันที่ 19 มกราคม 2559 เรื่อง ขออนุมัติหลักเกณฑ์การคำนวณเงินชดเชยค่างานก่อสร้าง K (Price Adjustment)  โครงการรถไฟฟ้าสายสีน้ำเงินช่วงหัวลำโพง – บางแค และ**

**ช่วงบางซื่อ – ท่าพระ**

คณะรัฐมนตรีมีมติ**อนุมัติการทบทวนมติคณะรัฐมนตรีเมื่อวันที่ 19 มกราคม 2559** [เรื่อง ขออนุมัติหลักเกณฑ์การคำนวณเงินชดเชยค่างานก่อสร้าง K (Price Adjustment)  โครงการรถไฟฟ้าสายสีน้ำเงิน  ช่วงหัวลำโพง – บางแค และช่วงบางซื่อ – ท่าพระ]  **และยกเว้นการปฏิบัติตามมติคณะรัฐมนตรีเมื่อวันที่ 22 สิงหาคม 2532** (เรื่อง การพิจารณาช่วยเหลือผู้ประกอบอาชีพงานก่อสร้าง) **ตามที่กระทรวงคมนาคม (คค.) เสนอ** ดังนี้

**ทบทวนมติคณะรัฐมนตรีเมื่อวันที่ 19 มกราคม 2559**

**จากเดิม**

                    “1.1 เห็นชอบตามความเห็นของสำนักงบประมาณ (สงป.) ที่อนุมัติเงื่อนไขและหลักเกณฑ์การคำนวณค่า K ของงานก่อสร้างสัญญาที่ 1 – 4 ได้เป็นกรณีพิเศษเฉพาะรายฯ และให้ คค. รับความเห็นของกระทรวงการคลัง (กค.) สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และประธานกรรมการนโยบายการให้เอกชนร่วมลงทุนในกิจการของรัฐไปพิจารณาดำเนินการ

                    1.2 ให้ คค. กำกับดูแลหน่วยงานในสังกัดให้ดำเนินการตามหลักเกณฑ์และเงื่อนไขการคำนวณเงินชดเชยค่างานก่อสร้าง K (Price Adjustment)  รวมทั้งข้อกำหนดต่าง ๆ ให้เป็นไปตามมติคณะรัฐมนตรี เมื่อวันที่ 22 สิงหาคม 2532 (เรื่อง การพิจารณาช่วยเหลือผู้ประกอบอาชีพงานก่อสร้าง) อย่างเคร่งครัด”

**เป็น**

                    “1.1 เห็นชอบหลักเกณฑ์การคำนวณเงินชดเชยค่างานก่อสร้าง K (Price Adjustment)  โครงการรถไฟฟ้าสายสีน้ำเงิน ช่วงหัวลำโพง – บางแค และช่วงบางซื่อ – ท่าพระ โดยในส่วนของงานสัญญาที่ 1 – 4 ให้เป็นไปตามความเห็นของสำนักงบประมาณ (สงป.) (หนังสือ สงป. ด่วนที่สุด ที่ นร 0719.1/276 ลงวันที่ 15 มกราคม 2559) ส่วน**งานสัญญาที่ 5 ให้สามารถนำเงื่อนไขและหลักเกณฑ์การคำนวณเงินชดเชยค่า K ที่ได้ลงนามผูกพันให้สัญญาแล้วมาใช้ได้เฉพาะในส่วนของงานก่อสร้างเท่านั้น** (งานก่อสร้างพื้นทางคอนกรีตเสริมเหล็กรองรับราง) **โดยขอยกเว้นมติคณะรัฐมนตรีเมื่อวันที่ 22 สิงหาคม 2532 เป็นกรณีพิเศษเฉพาะราย** ดังนี้

                              1.1.1 **การคำนวณเงินชดเชยค่า K ที่ใช้กับสัญญาแบบปรับราคาได้**ให้ใช้หลักเกณฑ์การคำนวณเงินชดเชยค่า K ตามที่ระบุไว้ในสัญญา โดยใช้ดัชนีราคาฐาน (ค่า Ko)  28 วันก่อนวันยื่นซองประกวดราคา สำหรับสัญญาที่ 5 เฉพาะในส่วนของงานก่อสร้างเท่านั้น (งานก่อสร้างพื้นทางคอนกรีตเสริมเหล็กรองรับราง) เป็นฐานในการคำนวณ สำหรับประเภทงานก่อสร้าง สูตรและวิธีการคำนวณที่ใช้กับสัญญาแบบปรับราคาได้ ให้เป็นไปตามมติคณะรัฐมนตรีเมื่อวันที่ 22 สิงหาคม 2532

                              1.1.2 **การขอเงินเพิ่มค่างานก่อสร้างตามสัญญาแบบปรับราคาได้** เป็นหน้าที่ของผู้รับจ้างที่จะต้องเรียกร้องภายใน 90 วัน โดยสัญญาที่ 5 ให้นับจากวันที่ผู้ว่าจ้างหรือตัวแทนผู้ว่าจ้างออกหนังสือรับรอง Certificate  of  Completion  และในกรณีที่ผู้ว่าจ้างจะต้องเรียกเงินคืนจากผู้รับจ้าง ให้ผู้ว่าจ้างที่เป็นคู่สัญญารีบเรียกเงินคืนจากผู้รับจ้างโดยเร็วและ/หรือหักจากค่าจ้างงานงวดต่อไป หรือหักจากหลักประกันสัญญาแล้วแต่กรณี

                              1.1.3 **มอบหมายให้ สงป. เป็นผู้พิจารณาและวินิจฉัยการคำนวณเงินเพิ่มหรือลด และจ่ายเงินเพิ่มหรือเรียกคืนจากผู้รับจ้าง**ตามเงื่อนไขของสัญญาแบบปรับราคาได้ตามข้อผูกพันของสัญญาที่ได้ลงนามไปแล้ว และหากการจ่ายเงินเพิ่มค่างานก่อสร้างดังกล่าว ทำให้เกินกรอบวงเงินที่ได้รับอนุมัติจากคณะรัฐมนตรีก็ให้ถือว่า **ได้รับอนุมัติขยายกรอบวงเงินโครงการจากคณะรัฐมนตรีในครั้งนี้ด้วย** ส่วนการจัดหาแหล่งเงินที่เหมาะสมเพื่อเบิกจ่ายเงินชดเชยค่า K ให้แก่ผู้รับจ้าง ขอให้ใช้จ่ายจากเงินสำรองจ่าย (Provisional Sum)  ของแต่ละสัญญา หรือจ่ายตามแหล่งที่มาของเงินค่าก่อสร้าง หรือที่ สงป. วินิจฉัยแล้วแต่กรณี และให้การรถไฟฟ้าขนส่งมวลชนแห่งประเทศไทย (รฟม.) ขอทำความตกลงกับ สงป. อีกครั้งหนึ่งต่อไป ทั้งนี้ ให้ คค. รับความเห็นของกระทรวงการคลัง (กค.) สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และประธานกรรมการนโยบายการให้เอกชนร่วมลงทุนในกิจการของรัฐไปพิจารณาดำเนินการต่อไป

                    1.2 ให้ คค. กำกับดูแลหน่วยงานในสังกัดให้ดำเนินการตามหลักเกณฑ์และเงื่อนไขการคำนวณเงินชดเชยค่า K รวมทั้งข้อกำหนดต่าง ๆ ให้เป็นไปตามมติคณะรัฐมนตรีเมื่อวันที่ 22 สิงหาคม 2532 อย่างเคร่งครัด”

**สำหรับการก่อสร้างโครงการรถไฟฟ้าในระยะต่อไป ให้กระทรวงคมนาคม (การรถไฟฟ้าขนส่งมวลชนแห่งประเทศไทย) ปฏิบัติตามหลักเกณฑ์และเงื่อนไขการคำนวณเงินชดเชยค่างานก่อสร้าง K (Price Adjustment)  รวมทั้งข้อกำหนดต่าง ๆ ให้เป็นไปตามมติคณะรัฐมนตรีเมื่อวันที่ 22 สิงหาคม 2532**(เรื่อง การพิจารณาช่วยเหลือผู้ประกอบอาชีพงานก่อสร้าง) **และมติคณะรัฐมนตรีเมื่อวันที่ 14 มิถุนายน 2559**[เรื่อง การกำหนดเงื่อนไข หลักเกณฑ์ ประเภทงานก่อสร้าง สูตรและวิธีการคำนวณที่ใช้กับสัญญาแบบปรับราคาได้ (ค่า K)  ของการประกวดราคานานาชาติ  และกำหนดแนวทางปฏิบัติเพิ่มเติม จากมติคณะรัฐมนตรีเมื่อวันที่ 22 สิงหาคม 2532  กรณีการจ้างเหมาก่อสร้างแบบ Design and Build] **อย่างเคร่งครัด  และหากในกรณีที่มีความจำเป็นที่ไม่สามารถปฏิบัติตามมติคณะรัฐมนตรี ระเบียบ และกฎหมายที่เกี่ยวข้องได้ ให้กระทรวงคมนาคม (การรถไฟฟ้าขนส่งมวลชนแห่งประเทศไทย) เสนอคณะรัฐมนตรีพิจารณาก่อนลงนามผูกพันสัญญาต่อไป**ตามความเห็นของสำนักงานคณะกรรมการพัฒนาการเศรษฐกิจและสังคมแห่งชาติ  และสำนักงบประมาณ

|  |
| --- |
| **ต่างประเทศ** |

**10. เรื่อง การเข้าร่วมคณะกรรมการด้านนโยบายเศรษฐกิจดิจิทัล (Committee on Digital Economy Policy: CDEP) ภายใต้องค์การเพื่อความร่วมมือทางเศรษฐกิจและการพัฒนา (Organisation for Economic Co-operation and Development: OECD)**

คณะรัฐมนตรีมีมติเห็นชอบการเข้าร่วมคณะกรรมการด้านนโยบายเศรษฐกิจดิจิทัล (Committee on Digital Economy Policy: CDEP) ภายใต้องค์การเพื่อความร่วมมือทางเศรษฐกิจและการพัฒนา (Organisation for Economic Co-operation and Development: OECD) ตามที่กระทรวงดิจิทัลเพื่อเศรษฐกิจและสังคม (ดศ.) เสนอ และให้ ดศ. รับความเห็นของสำนักงบประมาณไปพิจารณาดำเนินการต่อไปด้วย

ในส่วนของการชำระค่าบำรุงสมาชิกรายปีสำหรับการเข้าร่วม CDEP ให้เป็นไปตามความเห็นของสำนักงบประมาณ ทั้งนี้ หากในอนาคตค่าบำรุงสมาชิกรายปีมีการเปลี่ยนแปลงไปจากข้อมูลที่ ดศ. เสนอต่อคณะรัฐมนตรีตามบทบัญญัติในมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 ให้ ดศ. เสนอคณะรัฐมนตรีเพื่อพิจารณาอีกครั้งหนึ่งตามความเห็นของกระทรวงการคลังด้วย

**สาระสำคัญของเรื่อง** ดศ. รายงานว่า OECD เป็นองค์การระหว่างประเทศที่มีบทบาทสำคัญในการเสริมสร้างความแข็งแกร่งทางเศรษฐกิจให้แก่ประเทศสมาชิก โดยการปรับปรุงประสิทธิภาพการบริหารจัดการส่งเสริมการค้าเสรี และให้ความช่วยเหลือเพื่อการพัฒนาทั้งในประเทศอุตสาหกรรมและประเทศกำลังพัฒนา ทั้งนี้ ภารกิจของ OECD ในปัจจุบันเปลี่ยนแปลงไปจากเดิมเน้นการตรวจสอบนโยบายด้านต่าง ๆ ของประเทศสมาชิก เป็นเน้นการวิเคราะห์แนวนโยบายต่าง ๆ โดยเฉพาะในประเด็นปัญหาข้ามชาติ หรือความท้าทายใหม่ ๆ ที่เกิดจากกระแสโลกา ภิวัตน์ ปัจจุบันมีสมาชิก 34 ประเทศ ซึ่งส่วนใหญ่เป็นประเทศพัฒนาแล้วหรือประเทศที่เศรษฐกิจกำลังขยายตัว ทั้งนี้ OECD มี CDEP ทำหน้าที่กำหนดนโยบายดิทิทัลซึ่งถือเป็นประเด็นท้าทายใหม่ในกระแสโลกาภิวัตน์

ทั้งนี้ ดศ. เห็นว่าการเข้าร่วมเป็นสมาชิกของ CDEP จะเปิดโอกาสให้ประเทศไทยสามารถเข้าถึงกิจกรรมและข้อมูลแหล่งความรู้ด้านเศรษฐกิจดิจิทัลด้านอื่น ๆ ที่เกี่ยวข้องที่อยู่ในความครอบครองของ CDEP และ OECD มากยิ่งขึ้น นอกจากนี้ การเข้าร่วมเป็นสมาชิกของ CDEP ยังช่วยส่งเสริมให้ประเทศไทยมีเครือข่ายกับประเทศสมาชิกอื่น ๆ ในด้านเศรษฐกิจดิจิทัลซึ่งเป็นการเสริมสร้างความเชื่อมั่นของประเทศไทยในสายตาของต่างชาติและอาจส่งผลให้การจัดอันดับของประเทศไทยในสถิติด้านต่าง ๆ ดีขึ้น เช่น อันดับความสามารถในการแข่งขันทางเศรษฐกิจของประเทศซึ่งเป็นภาพลักษณ์ที่ดีของประเทศไทย

**11. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารและเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงคมนาคมและการสื่อสารแห่งสาธารณรัฐฟินแลนด์**

คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

1. เห็นชอบและอนุมัติให้มีการลงนามในร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารและเทคโนโลยีดิจิทัลระหว่าง ดศ. แห่งราชอาณาจักรไทยและกระทรวงคมนาคมและการสื่อสารแห่งสาธารณรัฐฟินแลนด์ (Memorandum of Understanding on Cooperation in the Field of Telecommunication, Information Technology and Digital Technology between the Ministry of Digital Economy and Society of the Kingdom of Thailand and the Ministry of Transport and Communications of the Republic of Finland) ทั้งนี้ ในกรณีที่มีความจำเป็นต้องปรับปรุงถ้อยคำที่มิใช่สาระสำคัญ และไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ ดศ. ดำเนินการได้โดยให้เสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคมหรือผู้ที่รัฐมนตรีว่าการกระทรวงดิจิทัลเพื่อเศรษฐกิจและสังคมมอบหมายเป็นผู้ลงนามในร่างบันทึกความเข้าใจฉบับดังกล่าว

(โดยจะมีการลงนามระหว่างการเยือนประเทศไทยของรัฐมนตรีว่าการกระทรวงเศรษฐกิจแห่งสาธารณรัฐฟินแลนด์ระหว่างวันที่ 20 – 23 สิงหาคม 2561)

**สาระสำคัญของร่างบันทึกความเข้าใจฯ** เป็นการส่งเสริมความร่วมมือและการแลกเปลี่ยนด้านเทคโนโลยีสารสนเทศและการสื่อสารและเทคโนโลยีดิจิทัลของสองประเทศในด้านต่าง ๆ เช่น การพัฒนาและส่งเสริมด้านไอซีทีและอุตสาหกรรมดิจิทัล ความร่วมมือด้านนวัตกรรมดิจิทัล การเรียนรู้ด้วยเทคโนโลยีดิจิทัล และการส่งเสริมธุรกิจดิจิทัลในกลุ่มผู้ประกอบการต่าง ๆ ซึ่งเป็นการดำเนินการที่สอดคล้องกับพันธกิจของกระทรวงดิจิทัลเพื่อเศรษฐกิจและสังคม โดยร่างบันทึกความเข้าใจดังกล่าวมีลักษณะเดียวกับบันทึกความเข้าใจด้านเทคโนโลยีสารสนเทศ ที่ประเทศไทยจัดทำกับประเทศอื่น เช่น ประเทศญี่ปุ่น สิงคโปร์ เกาหลีใต้ เวียดนาม และลาว ซึ่งการลงนามในบันทึกความเข้าใจจะเป็นประโยชน์ต่อประเทศไทยในการพัฒนาความร่วมมือด้านโทรคมนาคม เทคโนโลยีสารสนเทศและการสื่อสาร และเทคโนโลยีดิจิทัลกับประเทศนั้น ๆ ในอนาคต ทั้งนี้ ในปัจจุบันประเทศไทยได้ใช้ประโยชน์จากบันทึกความเข้าใจในลักษณะดังกล่าว เช่น การพัฒนาความร่วมมือเพื่อสร้างเมืองอัจฉริยะ (Smart City) ระหว่างจังหวัดเชียงใหม่ – ซองนัม และจังหวัดภูเก็ต – ปูซาน ของประเทศเกาหลีใต้ ซึ่งเป็นการดำเนินการต่อยอดจากบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารระหว่างประเทศไทยกับสาธารณรัฐเกาหลีใต้ ซึ่งคณะรัฐมนตรีมีมติเห็นชอบในหลักการเมื่อวันที่ 31 พฤษภาคม 2559

**12. เรื่อง ขอความเห็นชอบโครงการ Combatting Illegal Wildlife Trade, focusing on Ivory, Rhino Horn, Tiger and Pangolins in Thailand**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบต่อโครงการCombatting Illegal Wildlife Trade, focusing on Ivory, Rhino Horn, Tiger and Pangolins in Thailand

2. เห็นชอบให้ ทส. โดยกรมอุทยานแห่งชาติ สัตว์ป่า และพันธุ์พืช ลงนามร่วมกับผู้แทนสำนักงานโครงการพัฒนาแห่งสหประชาชาติ (United Nations Development Programme : UNDP) ประเทศไทย ในร่างเอกสารโครงการ (Project Document) และร่างข้อตกลงร่วม (Standard Letter of Agreement) ของโครงการดังกล่าว (ตามข้อ 1)

ทั้งนี้ ให้ ทส. รับความเห็นของกระทรวงการต่างประเทศและสำนักงานคณะกรรมการกฤษฎีกาไปพิจารณาดำเนินการต่อไปด้วย และหากภายหลังมีค่าใช้จ่ายที่อาจจะเกิดขึ้นจากการดำเนินงานดังกล่าวให้ ทส. (กรมอุทยานแห่งชาติ สัตว์ป่า และพันธุ์พืช) ปรับแผนการปฏิบัติงานและแผนการใช้จ่ายงบประมาณเพื่อไปดำเนินการในโอกาสแรกและเสนอขอตั้งงบประมาณรายจ่ายประจำปีตามความจำเป็นและเหมาะสมต่อไป ตามความเห็นของสำนักงบประมาณ

**สาระสำคัญของเรื่อง**

ทส. รายงานว่า

1. กรมอุทยานแห่งชาติ สัตว์ป่า และพันธุ์พืช ได้เสนอโครงการ Combatting Illegal Wildlife Trade, focusing on Ivory, Rhino Horn, Tiger and Pangolins in Thailand เพื่อขอรับการสนับสนุนจากกองทุนสิ่งแวดล้อมโลก หรือ GEF ในรอบที่ 6 (GEF-6) โดยมี UNDP เป็นหน่วยงานผู้แทนของ GEF (GEF Agency) ซึ่งโครงการดังกล่าวได้รับการรับรองจาก ทส. ในฐานะหน่วยงานประสานงานกลางระดับประเทศ (GEF Operational Focal Point) และได้รับแจ้งผลการอนุมัติเอกสารโครงการดังกล่าวจากกองทุนสิ่งแวดล้อมโลก เป็นจำนวนเงิน 4,018,440 ดอลลาร์สหรัฐ

2. โครงการ Combatting Illegal Wildlife Trade, focusing on Ivory, Rhino Horn, Tiger and Pangolins in Thailand มีวัตถุประสงค์เพื่อลดปัญหาการค้าสัตว์ป่าที่ผิดกฎหมายในประเทศไทย โดยเน้นที่ประเด็นของงาช้าง นอแรด เสือ และลิ่น โดยการเสริมสมรรถนะและสร้างความร่วมมือในการบังคับใช้กฎหมาย และการสร้างโครงการที่มุ่งการเปลี่ยนแปลงพฤติกรรมในกลุ่มเป้าหมายในพื้นที่สาธิต ได้แก่ จังหวัดหนองคายและจังหวัดสงขลา ซึ่งกิจกรรมภายใต้โครงการจะดำเนินการในขอบข่าย 4 องค์ประกอบ ดังนี้ (1) การพัฒนาความร่วมมือ การประสานงาน และการแลกเปลี่ยนข่าวสาร (2) การเสริมสมรรถนะของผู้บังคับใช้กฎหมายและกระบวนการยุติธรรม (3) การลด อุปสงค์ต่อสัตว์ป่าและผลิตภัณฑ์จากสัตว์ป่า และ (4) การจัดการความรู้

**13. เรื่อง รายงานสรุปผลการหารือเชิงนโยบายในการส่งเสริมความร่วมมือและการผลักดันแผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพติดตามแนวชายแดนไทย – เมียนมา**

คณะรัฐมนตรีมีมติรับทราบและเห็นชอบตามที่รองนายกรัฐมนตรี (พลอากาศเอก ประจิน จั่นตอง) และรัฐมนตรีว่าการกระทรวงยุติธรรมเสนอ ดังนี้

1. รับทราบรายงานสรุปผลการหารือเชิงนโยบายในการส่งเสริมความร่วมมือและการผลักดันแผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพติดตามแนวชายแดนไทย – เมียนมา

2. เห็นชอบต่อแผนปฏิบัติการร่วมว่าด้วยความร่วมมือด้านการป้องกันและแก้ไขปัญหา ยาเสพติดตามแนวชายแดนไทย – เมียนมา

**สาระสำคัญของเรื่อง**

รายงานสรุปผลการหารือเชิงนโยบายในการส่งเสริมความร่วมมือและการผลักดันแผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพติดตามแนวชายแดนไทย – เมียนมา ระหว่างรองนายกรัฐมนตรี (พลอากาศเอก ประจิน จั่นตอง) และรัฐมนตรีว่าการกระทรวงยุติธรรม กับรัฐมนตรีว่าการกระทรวงมหาดไทย สาธารณรัฐแห่งสหภาพเมียนมา และแผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพติดตามแนวชายแดนไทย – เมียนมา เมื่อวันที่ 21 พฤษภาคม 2561 ณ กรุงเนปยีดอ สาธารณรัฐแห่งสหภาพเมียนมา และแผนปฏิบัติการร่วมว่าด้วยความร่วมมือด้านการป้องกันและแก้ไขปัญหายาเสพติดตามแนวชายแดนไทย – เมียนมา มีวัตถุประสงค์เพื่อกำหนดเป้าหมายและแนวปฏิบัติที่ชัดเจนและมุ่งเน้นผลสัมฤทธิ์ในการแก้ไขปัญหายาเสพติด โดยเฉพาะในพื้นที่เป้าหมายตามแนวชายแดนไทย – เมียนมา โดยมีสาระสำคัญในการกำหนดขอบเขตและความร่วมมือเชิงรุกในมาตรการต่าง ๆ อาทิ ด้านปราบปราม ให้มีการเพิ่มการตั้งจุดตรวจจุดสกัดในเส้นทางลักลอบค้ายาเสพติดที่สำคัญ การควบคุมและเฝ้าระวังเคมีภัณฑ์และสารตั้งต้น การสืบสวนปราบปรามกลุ่มผู้ผลิตและค้ายาเสพติด การเปิดปฏิบัติการกวาดล้างยาเสพติดตามแนวชายแดนไทย – เมียนมา การประสานด้านการข่าวและการสืบสวนจับกุมผู้หลบหนีหมายจับข้ามประเทศ และขยายความร่วมมือให้ครอบคลุมด้านการป้องกัน บำบัดรักษาและการพัฒนาทางเลือก ตลอดจนการสนับสนุนการพัฒนาบุคลากรและหน่วยงานที่เกี่ยวข้องเพื่อพัฒนาประสิทธิภาพการดำเนินงานของทั้งสองประเทศในห้วงกรอบระยะเวลาดำเนินการ 3 ปี ทั้งนี้ จะมีการจัดทำแผนปฏิบัติการร่วมฯ เป็นรายปีเพื่อกำหนดรายละเอียด แผนงานและกิจกรรมต่าง ๆ ผ่านกลไกการประชุมทวิภาคีไทย – เมียนมา

**14. เรื่อง การเสนองบประมาณและแผนการดำเนินงานประจำปี 2562 ขององค์กรร่วมไทย – มาเลเซีย**

คณะรัฐมนตรีมีมติเห็นชอบงบประมาณ จำนวน 4,582,300 ดอลลาร์สหรัฐ และแผนการดำเนินงานประจำปี 2562 ขององค์กรร่วมไทย – มาเลเซีย ตามที่กระทรวงพลังงาน (พน.) เสนอ

**สาระสำคัญของเรื่อง**

กระทรวงพลังงานแจ้งว่า องค์กรร่วมไทย – มาเลเซีย เป็นองค์กรที่จัดตั้งขึ้นตามพระราชบัญญัติองค์กรร่วมไทย – มาเลเซีย พ.ศ. 2533 เพื่อสรวมสิทธิและรับผิดชอบแทนรัฐบาลทั้งสองในการสำรวจและแสวงประโยชน์จากทรัพยากรธรรมชาติที่ไม่มีชีวิตในพื้นดินใต้ทะเลและใต้ดิน โดยเฉพาะอย่างยิ่งปิโตรเลียมในพื้นที่พัฒนาร่วมโดยมีหลักการที่สำคัญคือ ค่าใช้จ่ายที่เกิดขึ้นและผลประโยชน์ที่องค์กรร่วมฯ ได้รับจากกิจกรรมที่ดำเนินไปในพื้นที่พัฒนาร่วม รัฐบาลทั้งสองประเทศจะร่วมรับผิดชอบและแบ่งปันอย่างเท่าเทียมกัน โดยทั้งสองประเทศได้แต่งตั้งคณะกรรมการองค์กรร่วมฯ เพื่อเป็นตัวแทนของรัฐบาลทั้งสองในการควบคุมการสำรวจและแสวงประโยชน์และเป็นผู้รับผิดชอบในการกำหนดนโยบายสำหรับการควบคุมนั้น ซึ่งที่ประชุมคณะกรรมการองค์กรร่วมฯ เมื่อวันที่ 2 มิถุนายน 2561 ได้เห็นชอบงบประมาณและแผนการดำเนินงานประจำปี 2562 ขององค์กรร่วมฯ จำนวน 4,582,300 ดอลลาร์สหรัฐ เพิ่มขึ้นร้อยละ 7 หรือ 313,700 ดอลลาร์สหรัฐ จากงบประมาณที่ได้รับอนุมัติในปี 2561 เนื่องจากค่าใช้จ่ายดำเนินงาน (Operating Expenditure) เพิ่มขึ้น โดยงบประมาณที่เพิ่มขึ้นประกอบด้วย ค่าใช้จ่ายในการจัดงานครบรอบ 40 ปี ของการจัดตั้งองค์กรร่วมฯ การปรับขึ้นเงินเดือนของบุคลากรตามการปรับโครงสร้างองค์กร ค่าใช้จ่ายในการขนย้ายเจ้าหน้าที่ที่ปฏิบัติงานครบวาระ และการทำกิจกรรม CSR รวมทั้ง ได้มีการคาดการณ์เกี่ยวกับผลกระทบของอัตราแลกเปลี่ยนของเงินดอลลาร์สหรัฐและเงินริงกิต คณะกรรมการองค์กรร่วมฯ จึงมีมติให้ปรับอัตราแลกเปลี่ยนในปี 2562 โดยกำหนดให้อัตราแลกเปลี่ยน 1 ดอลลาร์สหรัฐ เท่ากับ 3.8 ริงกิต (ปี 2561 อัตราแลกเปลี่ยน 1 ดอลลาร์สหรัฐ เท่ากับ 4.0 ริงกิต) กระทรวงพลังงานพิจารณาแล้วคำของบประมาณและแผนการดำเนินงานประจำปี 2562 ขององค์กรร่วมฯ ที่เสนอนี้ มีรายละเอียดประกอบครบถ้วนตามระเบียบการเสนอของบประมาณ กระทรวงพลังงานจึงเสนอคณะรัฐมนตรีเพื่อให้ความเห็นชอบงบประมาณและแผนการดำเนินงานดังกล่าว โดยขอใช้เงินจากการขายปิโตรเลียมส่วนที่เป็นกำไรในไตรมาสสุดท้ายของปี 2561 จำนวน 4,450,775 ดอลลาร์สหรัฐ และงบประมาณเหลือจ่ายของปี 2560 จำนวน 131,525 ดอลลาร์สหรัฐ

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ (กระทรวงเกษตรและสหกรณ์)**

คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นางพวงทอง อ่อนอุระ** ที่ปรึกษากฎหมาย (นิติกรเชี่ยวชาญ) สำนักงานปลัดกระทรวง ให้ดำรงตำแหน่ง ที่ปรึกษากฎหมาย (นิติกรทรงคุณวุฒิ) สำนักงานปลัดกระทรวง กระทรวงเกษตรและสหกรณ์ ตั้งแต่วันที่ 15 พฤษภาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอแต่งตั้ง **นางสาวมารยาท สมุทรสาคร** ผู้อำนวยการสำนักประเมินผลและเผยแพร่การพัฒนา สำนักงานคณะกรรมการพัฒนาการเศรษฐกิจและสังคมแห่งชาติ ให้ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี ตั้งแต่วันที่ 19 เมษายน 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง การแต่งตั้งกงสุลสาธารณรัฐอินโดนีเซีย ณ จังหวัดสงขลา (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐอินโดนีเซียมีความประสงค์ขอแต่งตั้ง **นายฟะฮ์รี ซูไลมัน** (Mr. Fachry Sulaiman) ให้ดำรงตำแหน่ง กงสุลสาธารณรัฐอินโดนีเซีย ณ จังหวัดสงขลา โดยมีเขตกงสุลครอบคลุมจังหวัดสงขลา ชุมพร กระบี่ นครศรีธรรมราช นราธิวาส ปัตตานี พังงา พัทลุง ภูเก็ต ระนอง สตูล

สุราษฎร์ธานี ตรัง และยะลา สืบแทน นายตรีโยโก จัตมีโก (Mr. Triyogo Jatmiko) ตามที่กระทรวงการต่างประเทศเสนอ

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้งข้าราชการพลเรือนสามัญ

สังกัดกระทรวงพาณิชย์ ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นายบุณยฤทธิ์ กัลยาณมิตร** อธิบดีกรมการค้าภายใน ดำรงตำแหน่ง ปลัดกระทรวง

สำนักงานปลัดกระทรวง

2. **นางสาวบรรจงจิตต์ อังศุสิงห์** รองปลัดกระทรวง สำนักงานปลัดกระทรวง ดำรงตำแหน่ง

อธิบดีกรมส่งเสริมการค้าระหว่างประเทศ

3. **นายวิชัย โภชนกิจ** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมการค้าภายใน

4. **นายวุฒิไกร ลีวีระพันธุ์** ผู้ตรวจราชการกระทรวง สำนักงานปลัดกระทรวง ดำรงตำแหน่ง

อธิบดีกรมพัฒนาธุรกิจการค้า

ตั้งแต่วันที่ 1 ตุลาคม 2561 เป็นต้นไป เพื่อทดแทนผู้ที่จะเกษียณอายุราชการ และสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**19. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย**

คณะรัฐมนตรีมติอนุมัติตามที่กระทรวงมหาดไทยเสนอแต่งตั้งข้าราชการให้ดำรงตำแหน่งประเภทบริหารระดับสูง จำนวน 18 ราย ดังนี้

1. ให้**นายธนาคม จงจิระ** พ้นจากตำแหน่งผู้ว่าราชการจังหวัด (นักปกครอง ระดับสูง)

จังหวัดนครสวรรค์ สำนักงานปลัดกระทรวง และแต่งตั้งให้ดำรงตำแหน่งรองปลัดกระทรวง (นักบริหาร ระดับสูง)

สำนักงานปลัดกระทรวง

2. ให้**นายพรพจน์ เพ็ญพาส** พ้นจากตำแหน่งผู้ว่าราชการจังหวัด (นักปกครอง ระดับสูง)

จังหวัดสระแก้ว สำนักงานปลัดกระทรวง และแต่งตั้งให้ดำรงตำแหน่งรองปลัดกระทรวง (นักบริหาร ระดับสูง)

สำนักงานปลัดกระทรวง

3. ให้**นายนิสิต จันทร์สมวงศ์** พ้นจากตำแหน่งรองปลัดกระทรวง (นักบริหาร ระดับสูง)

สำนักงานปลัดกระทรวง และแต่งตั้งให้ดำรงตำแหน่งอธิบดี (นักบริหาร ระดับสูง) กรมการพัฒนาชุมชน

4. ให้**นายประยูร รัตนเสนีย์** พ้นจากตำแหน่งรองปลัดกระทรวง (นักบริหาร ระดับสูง)

สำนักงานปลัดกระทรวง และแต่งตั้งให้ดำรงตำแหน่งอธิบดี (นักบริหาร ระดับสูง) กรมที่ดิน

5. ให้**นายระพี ผ่องบุพกิจ** พ้นจากตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดฉะเชิงเทรา สำนักงานปลัดกระทรวง

6. ให้**นายสยาม ศิริมงคล** พ้นจากตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดนครพนม สำนักงานปลัดกระทรวง

7. ให้**นายอรรถพร สิงหวิชัย** พ้นจากตำแหน่งผู้ว่าราชการจังหวัด (นักปกครอง ระดับสูง)

จังหวัดสุรินทร์ สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดนครสวรรค์ สำนักงานปลัดกระทรวง

8. ให้**นายศิริพัฒ พัฒกุล** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดตรัง สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดพังงา สำนักงานปลัดกระทรวง

9. ให้**นายพิพัฒน์ เอกภาพันธ์** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดสุโขทัย สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดพิษณุโลก สำนักงานปลัดกระทรวง

10. ให้**นายภัคพงศ์ ทวิพัฒน์** พ้นจากตำแหน่งผู้ว่าราชการจังหวัด (นักปกครอง ระดับสูง)

จังหวัดพิษณุโลก สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดภูเก็ต สำนักงานปลัดกระทรวง

11. ให้**นายเกียรติศักดิ์ จันทรา** พ้นจากตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดมหาสารคาม สำนักงานปลัดกระทรวง

12. ให้**นายวีระศักดิ์ วิจิตร์แสงศรี** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดพิจิตร สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดศรีสะเกษ สำนักงานปลัดกระทรวง

13. ให้**นายวีรนันทน์ เพ็งจันทร์** พ้นจากตำแหน่งผู้ว่าราชการจังหวัด (นักปกครอง ระดับสูง)

จังหวัดปัตตานี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดสงขลา สำนักงานปลัดกระทรวง

14. ให้**นายวิชิต ชาตไพสิฐ** พ้นจากตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดสระแก้ว สำนักงานปลัดกระทรวง

15. ให้**นายแมนรัตน์ รัตนสุคนธ์** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดอุทัยธานี สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสระบุรี สำนักงานปลัดกระทรวง

16. ให้**นายประภัสสร์ มาลากาญจน์** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดสมุทรสาคร สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสุรินทร์ สำนักงานปลัดกระทรวง

17. ให้**นายสมคิด จันทมฤก** พ้นจากตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดสมุทรสาคร สำนักงานปลัดกระทรวง

18. ให้**นายธนากร อึ้งจิตรไพศาล** พ้นจากตำแหน่งผู้ว่าราชการจังหวัด (นักปกครอง ระดับสูง) จังหวัดหนองบัวลำภู สำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดอุตรดิตถ์ สำนักงานปลัดกระทรวง

ตั้งแต่วันที่ 1 ตุลาคม 2561 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง

เป็นต้นไป

**20. เรื่อง แต่งตั้งคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527**

คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้ง **นายฉัตรชัย ธรรมสวยดี**

**ผู้แทนโรงงาน** เป็นกรรมการในคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527 แทนตำแหน่งที่ว่าง ทั้งนี้ ตั้งแต่วันที่ 14 สิงหาคม 2561 เป็นต้นไป

.............................